Document ID: 31991R2164

ΚΑΝΟΝΙΣΜΟΣ ( ΕΟΚ ) αριθ . 2164/91 ΤΗΣ ΕΠΙΤΡΟΠΗΣ της 23ης Ιουλίου 1991 περί καθορισμού των διατάξεων εφαρμογής του άρθρου 5 παράγραφος 2 του κανονισμού ( ΕΟΚ ) αριθ . 1697/79 του Συμβουλίου περί της εκ των υστέρων εισπράξεως εισαγωγικών ή εξαγωγικών δασμών που δεν κατέστησαν απαιτητοί από τον φορολογούμενο, για εμπορεύματα που διασαφίστηκαν σε τελωνειακό καθεστώς, συνεπαγόμενο την υποχρέωση καταβολής τέτοιων δασμών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη :
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό ( ΕΟΚ ) αριθ . 1697/79 του Συμβουλίου της 24ης Ιουλίου 1979 περί της εκ των υστέρων εισπράξεως εισαγωγικών ή εξαγωγικών δασμών που δεν κατέστησαν απαιτητοί από τον φορολογούμενο, για εμπορεύματα που διασαφίστηκαν σε τελωνειακό καθεστώς, συνεπαγόμενο την υποχρέωση καταβολής τέτοιων δασμών ( 1 ), και ιδίως το άρθρο 10 παράγραφος 2,
Εκτιμώντας :
ότι ο κανονισμός ( ΕΟΚ ) αριθ . 2380/89 της Επιτροπής ( 2 ) καθορίζει τις διατάξεις εφαρμογής του άρθρου 5 παράγραφος 2 του κανονισμού ( ΕΟΚ ) αριθ . 1697/79 - ότι ο κανονισμός αυτός παύει να εφαρμόζεται δύο έτη μετά την έναρξη της ισχύος του, δηλαδή την 1η Σεπτεμβρίου 1991 - ότι η ισχύς του κανονισμού αυτού είχε περιοριστεί χρονικά προκειμένου να καταστεί δυνατή η επανεξέτασή του υπό το φως της κτηθείσας πείρας - ότι από την εξέταση αυτή προκύπτει ότι οι διάφοροι δικαστικοί κανόνες που αποτελούν κατ' ουσίαν, τις διατάξεις εφαρμογής, δεν απαιτούν καμία τροποποίηση -
ότι αρμόζει, για λόγους σαφήνειας, να περιληφθούν σε νέο κανονισμό οι διατάξεις του κανονισμού ( ΕΟΚ ) αριθ . 2380/89, χωρίς ωστόσο να περιοριστεί χρονικά η ισχύς του -
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακών Ατελειών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ :
Άρθρο 1
Ο παρών κανονισμός καθορίζει τις διατάξεις εφαρμογής του άρθρου 5 παράγραφος 2 του κανονισμού ( ΕΟΚ) αριθ . 1697/79, ο οποίος στο εξής καλείται "βασικός κανονισμός".
Άρθρο 2
Η αρμόδια αρχή του κράτους μέλους όπου πραγματοποιήθηκε ή διαπιστώθηκε το λάθος εξαιτίας του οποίου έχουν εισπραχθεί ελλιπείς δασμοί, αποφασίζει η ίδια να μην προβεί στην εκ των υστέρων είσπραξη των μη καταβληθέντων δασμών :
α ) στις περιπτώσεις που εφαρμόζεται προτιμησιακό δασμολογικό καθεστώς στα πλαίσια δασμολογικής ποσόστωσης ή κατανεμημένης δασμολογικής οροφής, όταν τα προβλεπόμενα όρια για την εν λόγω ποσόστωση ή οροφή είχαν καλυφθεί κατά το χρόνο αποδοχής της διασάφισης, χωρίς το γεγονός τούτο να έχει αποτελέσει αντικείμενο δημοσίευσης μέχρι την έκδοση άδειας παραλαβής των εν λόγω εμπορευμάτων στην Επίσημη Εφημερίδα των Ευρωπαϊκών Κοινοτήτων ή σχετικής γνωστοποίησης στο ενδιαφερόμενο κράτος μέλος, εφόσον η εν λόγω δημοσίευση στην Επίσημη Εφημερίδα των Ευρωπαϊκών Κοινοτήτων δεν έχει πραγματοποιηθεί, και παρά το ότι ο φορολογούμενος ενήργησε από μέρους του καλοπίστως και τήρησε όλες τις διατάξεις που προβλέπονται από την ισχύουσα νομοθεσία όσον αφορά την τελωνειακή διασάφηση -
β ) στις περιπτώσεις που η αρμόδια αρχή κρίνει ότι όλες οι προβλεπόμενες στο άρθρο 5 παράγραφος 2 του βασικού κανονισμού προϋποθέσεις έχουν πληρωθεί και εφόσον το μη εισπραχθέν ποσό από ένα φορέα εξαιτίας του ίδιου λάθους και σε σχέση, κατά περίπτωση, με περισσότερες από μια εισαγωγικές ή εξαγωγικές εργασίες, είναι κατώτερο των 2 000 Ecu -
γ ) στις περιπτώσεις που το κράτος μέλος στο οποίο υπάγεται η εν λόγω αρχή έχει λάβει σχετική εξουσιοδότηση σύμφωνα με το άρθρο 8 .
Άρθρο 3
1 . Τα κράτη μέλη ανακοινώνουν στην Επιτροπή τον κατάλογο των περιπτώσεων, καθώς και σύντομη περίληψη για καθεμία, κατά τις οποίες εφαρμόζονται οι διατάξεις του άρθρου 2 στοιχεία α ), β ) ή γ ).
2 . Η ανακοίνωση που αναφέρεται στην παράγραφο 1 πραγματοποιείται στη διάρκεια του πρώτου και του τρίτου τριμήνου κάθε έτους για το σύνολο των περιπτώσεων για τις οποίες έχει εκδοθεί απόφαση μη είσπραξης κατά το προηγούμενο εξάμηνο .
3 . Η Επιτροπή κοινοποιεί τους καταλόγους στα κράτη μέλη .
4 . Οι κατάλογοι εξετάζονται περιοδικά στο πλαίσιο της επιτροπής τελωνειακών ατελειών .
Άρθρο 4
Με εξαίρεση τις περιπτώσεις που προβλέπονται στο άρθρο 2, όταν η αρμόδια αρχή του κράτους μέλους που έχει γίνει το λάθος, είτε κρίνει ότι πληρούνται οι όροι του άρθρου 5 παράγραφος 2 του βασικού κανονισμού, είτε αμφιβάλλει ως προς την ακριβή σημασία των κριτηρίων της εν λόγω διάταξης έναντι της συγκεκριμένης περιπτώσεως, διαβιβάζει την περίπτωση στην Επιτροπή προκειμένου να ρυθμιστεί σύμφωνα με τη διαδικασία που προβλέπεται στα άρθρα 5, 6 και 7 . Ο φάκελος που απευθύνεται στην Επιτροπή πρέπει να περιέχει όλα τα αναγκαία στοιχεία για την πλήρη εξέταση της συγκεκριμένης περίπτωσης .
Η Επιτροπή ενημερώνει αμέσως το ενδιαφερόμενο κράτος μέλος για την παραλαβή του φακέλου .
Όταν διαπιστώνεται ότι τα στοιχεία που παρέχονται από το κράτος μέλος, είναι ανεπαρκή προκειμένου να είναι δυνατή η λήψη απόφασης με πλήρη γνώση της κατάστασης, η Επιτροπή μπορεί να ζητήσει την προσκόμιση συμπληρωματικών στοιχείων .
Άρθρο 5
Σε προθεσμία 15 ημερών από την ημερομηνία παραλαβής του φακέλου που αναφέρεται στο άρθρο 4 πρώτο εδάφιο, η Επιτροπή διαβιβάζει αντίγραφο αυτού στα κράτη μέλη .
Η εξέταση του εν λόγω φακέλου εγγράφεται το συντομότερο δυνατό στην ημερήσια διάταξη συνεδρίασης της επιτροπής τελωνειακών ατελειών .
Άρθρο 6
Μετά από διαβουλεύσεις με ομάδα εμπειρογνωμόνων, αποτελούμενη από αντιπροσώπους όλων των κρατών μελών, που συνέρχονται στο πλαίσιο της επιτροπής τελωνειακών ατελειών προκειμένου να εξετάσουν τη συγκεκριμένη περίπτωση, η Επιτροπή αποφασίζει είτε ότι η περίπτωση που εξετάσθηκε δικαιολογεί τη μη είσπραξη των εν λόγω δασμών είτε ότι δεν τη δικαιολογεί .
Η απόφαση αυτή πρέπει να ληφθεί σε προθεσμία έξι μηνών από την ημερομηνία παραλαβής από την Επιτροπή του φακέλου που αναφέρεται στο άρθρο 4 πρώτο εδάφιο . Όταν η Επιτροπή υποχρεώνεται να ζητήσει από το κράτος μέλος συμπληρωματικά στοιχεία προκειμένου να καταστεί δυνατή η λήψη απόφασης, η προθεσμία των έξι μηνών παρατείνεται για το διάστημα που έχει μεσολαβήσει από την ημερομηνία αποστολής από την Επιτροπή της αίτησης συμπληρωματικών στοιχείων μέχρι την ημερομηνία παραλαβής των εν λόγω στοιχείων από την Επιτροπή .
Άρθρο 7
Η απόφαση που αναφέρεται στο άρθρο 6 κοινοποιείται στο ενδιαφερόμενο κράτος μέλος το συντομότερο δυνατό και, εν πάση περιπτώσει, σε 30 ημέρες από την ημερομηνία λήξης της προθεσμίας που αναφέρεται στο άρθρο 6 .
Αντίγραφο της εν λόγω απόφασης αποστέλλεται στα άλλα κράτη μέλη .
Άρθρο 8
Όταν η απόφαση που αναφέρεται στο άρθρο 6 ορίζει ότι η περίπτωση που έχει εξεταστεί επιτρέπει τη μη είσπραξη των εν λόγω δασμών, η Επιτροπή μπορεί, με τους όρους που αυτή καθορίζει, να εξουσιοδοτήσει ένα ή περισσότερα κράτη μέλη να μην εισπράττουν τους δασμούς σε περιπτώσεις στις οποίες παρουσιάζονται πρόμοια νομικά και πραγματικά περιστατικά .
Στην περίπτωση αυτή, η αναφερόμενη στο άρθρο 6 απόφαση κοινοποιείται επίσης σε κάθε εξουσιοδοτημένο κράτος μέλος .
Άρθρο 9
Αν η Επιτροπή δεν έχει λάβει απόφαση μέσα στην προθεσμία που προβλέπεται στο άρθρο 6 ή δεν έχει κοινοποιήσει καμία απόφαση στο ενδιαφερόμενο κράτος μέλος μέσα στην προθεσμία που προβλέπεται στο άρθρο 7, οι αρμόδιες αρχές του εν λόγω κράτους μέλους δεν προβαίνουν σε είσπραξη των εν λόγω δασμών .
Άρθρο 10
Ο παρών κανονισμός αρχίζει να ισχύει την 1η Σεπτεμβρίου 1991 . Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος .
Βρυξέλλες, 23 Ιουλίου 1991 .

Labels: 2